**O b r a z l o ž e n j e**

**uz Prijedlog Odluke o osnivanju Kulturnog vijeća Općine Župa dubrovačke**

Pravna podloga za donošenje općeg akata Općinskog vijeća Općine Župa dubrovačka je važeći Zakon o kulturnim vijećima i financiranju javnih potreba u kulturi („Narodne novine“ broj 83/22, u daljnjem tekstu: Zakon) koji je na snazi od 26.07.2022. godine.

Općina Župa dubrovačka iako nema obvezu osnivanja Kulturnog vijeća jer ima manje od 10.000 stanovnika, isto osniva jer postojanje Kulturnog vijeća ocjenjuje svrhovitim i nužno potrebnim u cilju očuvanja kulture i kulturnog identiteta Općine Župa dubrovačka i svih njezinih žitelja.

Predmetni Zakon daje osnovni regulatorni okvir za općenito uređuje osnivanje i rad kulturnih vijeća vezan uz predlaganje ciljeva kulturne politike i mjera za njezino provođenje na razini Republike Hrvatske i jedinica lokalne i područne (regionalne) samouprave, način financiranja te ostali uvjeti koje primjenjuju Republika Hrvatska i jedinice lokalne i područne (regionalne) samouprave u financiranju javnih potreba u kulturi, kao i osnivanje i upravljanje ustanovama u kulturi čije osnivanje i upravljanje nije uređeno posebnim zakonima, a koje se financiraju iz sredstava državnog proračuna i proračuna jedinica lokalne i područne (regionalne) samouprave.

Važno je naglasiti kako citirani Zakon sadrži odredbe koje se primjenjuju na fizičke i pravne osobe koje su prijavitelji programa i projekata financiranja javnih potreba u kulturi odnosno korisnici sredstava za financiranje tih programa i projekata koje dodjeljuju davatelji sredstava.

Ovim aktom Općinskog vijeća Općine Župa dubrovačka kao posebnom odlukom predstavničkog tijela Općine Župa dubrovačka kao jedince lokalne samouprave uređuju se svi segmenti rada Kulturnog vijeća u daljnjem tekstu: Vijeće), i to od taksativno nabrojanih područja djelovanja Vijeća, preko sastava Vijeća (broj članova Vijeća), detaljizira izbor odnosno postupak imenovanja članova Vijeća, trajanje mandata članova Vijeća, općenito način rada Vijeća, s posebnim odredbama vezano uz izuzeće pojedinog člana Vijeća od odlučivanja, odlučivanje vijeća većinom glasova u skladu s Programom javnih potreba u kulturi Općine Župa dubrovačka i drugim primjenjivim strateškim dokumentima kojima se određuju strateške smjernice djelovanja, kao i raspoloživim financijskim sredstvima u Proračunu Općine Župa dubrovačka, te na posljetku, određuje se vrijeme stupanja na snagu ovog općeg akta, u skladu s odredbama Statuta Općine Župe dubrovačke i Poslovnika o radu Općinskog vijeća Općine Župe dubrovačke.

Kako se po prvi puta donosi opći akt ove vrste iz područja rada društvenih djelatnosti, pod-područje kulture, nisu stavljene niti su mogle biti stavljene prijelazne i završne odredbe prijedloga općeg akta kojim bi se opći akt stavio pravno van snage i/ili isti ovim općim aktom izmijenio i/ili dopunio, jer se radi o prvom općem aktu iz domene osnivanja kulturnog vijeća na području Općine Župa dubrovačka od njezina osnivanja, odvajanjem od bivše Općine Dubrovnik.

Sukladno Zakonu, načelno Vijeće se osniva za područje županije i grada koji ima više od 10.000 stanovnika, ali Vijeće može osnovati i drugi gradovi i općine ako to ocijene svrhovitim.

Jedinica lokalne samouprave može, uvažavajući posebne potrebe i okolnosti u području kulture, osnovati samo jedno ili više Vijeća za sve djelatnosti i područja, ovom Odlukom se osniva jedno cjelovito vijeće za više različitih djelatnosti i područja.

Akt o osnivanju Vijeća donosi uvijek predstavničko tijelo jedinice lokalne samouprave, a njime se utvrđuje broj Vijeća i njihov djelokrug, broj članova Vijeća, zadaće, način rada i odlučivanja Vijeća, sukladno Zakonu.

Na temelju ovog akta predstavničkog tijela o osnivanju Vijeća, po njegovu usvajanju, akt o imenovanju predsjednika i članova Vijeća donosi izvršno tijelo jedinice lokalne samouprave (Općinski načelnik) nakon provedenog javnog poziva, a isti se dostavlja ministarstvu nadležnom za kulturu, sukladno Zakonu.